(Návrh)

**ZÁKON**

**z ... 2022,**

**ktorým sa mení a dopĺňa zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení neskorších predpisov**

Národná rada Slovenskej republiky sa uzniesla na tomto zákone:

**Čl. I**

Zákon č. 69/2018 Z. z. o kybernetickej bezpečnosti a o zmene a doplnení niektorých zákonov v znení zákona č. 373/2018 Z. z., zákona č. 134/2020 Z. z., zákona č. 287/2021 Z. z., zákona č. 55/2022 Z. z. a zákona č. 231/2022 Z. z. sa mení a dopĺňa takto:

1. V § 5 ods. 1 písmeno ag) znie:

„ag) rozhoduje o blokovaní a vykonáva blokovanie činnosti, údaja alebo programového prostriedku, ktoré smerujú do kybernetického priestoru Slovenskej republiky alebo z kybernetického priestoru Slovenskej republiky, identifikované doménou alebo doménovým záznamom, priamym odkazom (Uniform Resource Locator) alebo časťou priameho odkazu, technickým indikátorom, IP adresou alebo adresným rozsahom, používateľským účtom, kanálom na sociálnych sieťach alebo komunikačných platformách (ďalej len „blokovanie“),“.

1. V § 5 sa odsek 1 dopĺňa písmenom ah), ktoré znie:

„ah) predkladá príslušnému osobitnému kontrolnému výboru Národnej rady Slovenskej republiky každoročne správu o vydaných rozhodnutiach o blokovaní podľa § 27b.“.

1. V § 27 sa odsek 1 dopĺňa písmenom e), ktoré znie:

„e) vykonať blokovanie.“.

1. V § 27b odsek 1 znie:

„(1) Úrad rozhoduje o blokovaní len na základe doručeného odôvodneného návrhu subjektu s pôsobnosťou v oblasti bezpečnosti a obrany štátu28ba) a na základe predchádzajúceho súhlasu súdu a v jeho rozsahu. Žiadosť o vydanie súhlasu súdu s blokovaním predkladá úrad písomne Najvyššiemu správnemu súdu Slovenskej republiky s náležitosťami podľa odseku 2 písm. a) až f).  Najvyšší správny súd Slovenskej republiky rozhodne o vydaní súhlasu s blokovaním do 15 dní odo dňa podania žiadosti; proti rozhodnutiu súdu o vydaní súhlasu s blokovaním nie je prípustný opravný prostriedok. Rozhodnutie Najvyššieho správneho súdu Slovenskej republiky o vydaní súhlasu s blokovaním musí obsahovať náležitosti podľa odseku 2.“.

Poznámka pod čiarou k odkazu 28ba znie:

„28ba) Zákon Národnej rady Slovenskej republiky č. 46/1993 Z. z. v znení neskorších predpisov.

Zákon Národnej rady Slovenskej republiky č. 171/1993 Z. z. o Policajnom zbore v znení neskorších predpisov.

Zákon Národnej rady Slovenskej republiky č. 198/1994 Z. z. v znení neskorších predpisov.

§ 11 zákona č. 575/2001 Z. z. v znení neskorších predpisov.

 Zákon č. 319/2002 Z. z. v znení neskorších predpisov.“.

1. V § 27b ods. 2 písm. c) sa vypúšťajú slová „alebo škodlivej aktivity“.
2. V § 27b odsek 3 znie:

„(3) Škodlivým obsahom sa rozumie činnosť, údaj alebo programový prostriedok, ktorý má alebo môže mať za následok poškodenie alebo ohrozenie bezpečnostných, zahraničnopolitických alebo hospodárskych záujmov Slovenskej republiky a je formou hybridnej hrozby.“.

1. V § 27b ods. 4 sa na konci pripájajú tieto vety: „Úrad vykonáva blokovanie v rozsahu nevyhnutnom na dosiahnutie cieľa a spôsobom primeraným vo vzťahu k následkom na majetku, právach a právom chránených záujmoch iných osôb. Rozhodnutie o blokovaní možno vydať s platnosťou najdlhšie na deväť kalendárnych mesiacov.“.
2. V § 27b ods. 7 sa vypúšťa posledná veta.
3. V § 27b ods. 8 sa vypúšťajú slová „a škodlivé aktivity“ a slovo „ktoré“ sa nahrádza slovom „ktorý“.
4. V § 27b odsek 9 znie:

„(9) Úrad zverejní rozhodnutie o blokovaní a informáciu o zrušení blokovania na svojom webovom sídle.“.

1. § 27b sa dopĺňa odsekom 10, ktorý znie:

„(10) Náklady spojené s výkonom blokovania a zodpovednosť za škodu spôsobenú blokovaním znáša úrad.“.

**Čl. II**

Tento zákon nadobúda účinnosť 1. apríla 2023.